ዶክተር ጆን ኒኬንጋሰንግ፡ ሃገራት ኣፍሪቃ፡ ውሁብ ትሕቲ ቅርጺ ሕክምነአን ኣብ ግምት ኣትዩ፡ እዚ ሕማም ከየስፋሕፍሕ ክሰርሓ ከምዘለወን እዩ ዝምዕድ። "ብርግጽ ነዚ ሕጂ ገጢሙና ዘሎ ለበዳ ኮሮናቫይረስ፡ ሰብ ካብ ገዝኡ ከይወጽእ ምግባር ቀዳማይ ፍታሕ እዩ፤ ናብ ኵናት ክትኣቱ እንከለኻ ወይ ኣብ ምክልኻል ወይ ኣብ ምጥቃዕ ኢኻ ተድህብ፡ ካብዚ ክልተ ሓደ ክትመርጽ ከኣ ኣብ ዓቕምኻ እዩ ዝምርኮስ፡ ስለዚ ኣፍሪቃ ኸኣ ኣብ ምክልኻል'ዩ ክተድህብ ዘለዋ" ይብል። ዶክተር ጆን ኒኬንጋሰንግ፡ ክልተ ሰሙን ምዕጻው እቲ ሕማም ኣብ መን ኣሎ ክትፈልጥን፡ ዝርገሐ እቲ ሕማም ንምግታእ ከምዘሕግዝን ብምጥቃስ፡ ንኣፍሪቃ ዘዋጽአ እንኮ ኣማራጺ ምዃኑ ይሕብር። መብዛሕትአን ሃገራት ንክልተ ሰሙን ዝቅጽል ምዕጻው እየን ዝእውጃ ዘለዋ፤ ደቡብ ኣፍሪቃ ን21 መዓልታት ዝኣወጀቶ ምዕጻው ምንቅስቓስ፡ ድሮ ሻውዓይ መዓልቲ ኣቑጺሩ ኣሎ። ዙምባቤ'ውን ንሰለስተ ሰሙን ዝጸንሕ ሙሉእ ንሙሉእ ምዕጻው ክትእውጅ እንከላ፡ ናይጄሪያ ኣብ ሰለስተ ዓበይቲ ከተማታት እታ ሃገር ብኽፋል እቲ ምዕጻው ኣዊጃቶ ኣላ። ድሕሪ ክልተ ሰሙን ኣብ ዘሎ ግዜ ግን እንታይ ውሕስነት ስለ ዘሎ እዩ ህዝቢ ናብ ጎደናታት ክወጽእ?
